Hver husstand skal betale 200 kroner mere om året til nyt affaldsssystem. Til gengæld giver systemet især husejere en række fordele.

Annonce

Det har vi prøvet i Aarhus Kommune. Altså at sortere vores affald.

Første gang, fra 2001 - 2004, blev det en dundrende fiasko, og regningen lød på 150 millioner kroner. Nu kommer anden omgang. AffaldVarme har fået mod på at forsøge sig igen.

Denne gang skal vi ikke frasortere det grønne affald. I stedet skal vi putte glas, metal og plast samt papir og pap i separate beholdere. På den måde håber AffaldVarme at få fat i 4.500 ton ekstra skrald årligt til genbrug.

Allerede efter sommerferien skal borgere inden for Ringgaden i gang med sorteringen, og næste år kommer turen til alle andre.

Fælles for alle husstande er, at sorteringen udløser en ekstraregning på cirka 200 kroner om året.

Villaejerne skal endvidere finde plads til en ekstra skraldespand.

»Til gengæld får især villaejerne det lettere, fordi de fremover ikke behøver at køre så ofte ud på genbrugsstationerne for at aflevere pap, metal og plast,« siger chefen for AffaldVarme i Aarhus, Bjarne Munk Jensen.

Husejerne behøver heller ikke længere sætte deres affaldsbeholdere ud til skel, når skraldebilen kommer. Skraldemændene henter dem der, hvor de står.